杨慎
击壤图
陶唐天子调八风，凤仪兽舞明廷中。
谁知鼓腹行歌者，复有山中击壤翁。
短袖单衣露两肘，野状村容不自丑。
掀髯笑傲肩相随，共道帝力我何有。
柳谷饯日旸谷宾，老翁那记昏与晨。
一作一息有出入，时耕时凿无冬春。
蓂荚开残又朱草，生来未识平阳道。
海隅赤日烧九州，寰中息壤汩洪流。
已见天戈挥丹浦，更闻风伯殪青丘。
老翁其间百不忧，直从红颜到白头。
君不见许由逃尧劳步履，巢父洗耳污清泚。
华封老人费言辞，康衢小儿强解事。
姑射丰姿虽可珍，神仙仿佛信难真。
君看击壤千年后，多少行歌带索人。